b'\n_START_ARTICLE_\nLapiolinja\n_START_PARAGRAPH_\nLapiolinjaksi tai ty\xc3\xb6linjaksi kutsuttiin etenkin 1950-luvulta l\xc3\xa4htien niit\xc3\xa4 ty\xc3\xb6voimapoliittisia keinoja, joilla ty\xc3\xb6tt\xc3\xb6myytt\xc3\xa4 hoidettiin yhteiskunnan j\xc3\xa4rjest\xc3\xa4mill\xc3\xa4 hankkeilla. Kuvaavan nimens\xc3\xa4 se sai, kun mahdollisimman suureen ty\xc3\xb6llistett\xc3\xa4vien m\xc3\xa4\xc3\xa4r\xc3\xa4\xc3\xa4n pyritt\xc3\xa4ess\xc3\xa4 v\xc3\xa4ltettiin maarakennusty\xc3\xb6mailla koneiden k\xc3\xa4ytt\xc3\xb6\xc3\xa4, n\xc3\xa4in jokaiselle voitiin osoittaa teht\xc3\xa4v\xc3\xa4. Toisaalta lapiointi oli sen luontoista ty\xc3\xb6t\xc3\xa4, ett\xc3\xa4 siit\xc3\xa4 suoriutui ilman ammattitaitoakin. Lapiolinja koettiin ratkaisuksi ty\xc3\xb6tt\xc3\xb6myyteen aikana, jolloin normaalit ty\xc3\xb6markkinat eiv\xc3\xa4t toimineet suhdannevaihteluiden ja elinkeinoel\xc3\xa4m\xc3\xa4n murroksessa. Mets\xc3\xa4t\xc3\xb6ist\xc3\xa4 saattoi vapautua kerralla runsaasti ty\xc3\xb6voimaa mets\xc3\xa4teollisuuden n\xc3\xa4kymien heiketess\xc3\xa4. Pientilalliset olivat hyvin usein riippuvaisia n\xc3\xa4ist\xc3\xa4 tulonl\xc3\xa4hteist\xc3\xa4. Useat merkitt\xc3\xa4v\xc3\xa4t tiehankkeet saivat autoistumisen my\xc3\xb6t\xc3\xa4 alkunsa juuri niihin aikoihin._NEWLINE_J\xc3\xa4rjestelm\xc3\xa4\xc3\xa4 kritisoitiin alusta l\xc3\xa4htien. Ty\xc3\xb6kohteet olivat useasti siirtoty\xc3\xb6maita, jotka saattoivat sijaita satojenkin kilometrien p\xc3\xa4\xc3\xa4ss\xc3\xa4 ty\xc3\xb6llistetyn kotipaikkakunnalta. N\xc3\xa4in esimerkiksi perheen p\xc3\xa4\xc3\xa4 saattoi viett\xc3\xa4\xc3\xa4 viikot tiet\xc3\xb6iss\xc3\xa4 vieraassa maakunnassa ja p\xc3\xa4\xc3\xa4si k\xc3\xa4ym\xc3\xa4\xc3\xa4n kotonaan muutamana viikonloppuna kuukaudessa. Majoitus ty\xc3\xb6mailla j\xc3\xa4rjestyi yleens\xc3\xa4 parakissa tai py\xc3\xb6r\xc3\xa4kopissa. Usein majoituksen taso j\xc3\xa4tti toivomisen varaa: ahtaus, huono ilma, hygienia ja rauhattomuus olivat polttavia ongelmia. N\xc3\xa4ihin saatiinkin vuosien mittaan parannusta._NEWLINE_Hyvin tunnettu "lapiolinjan" ty\xc3\xb6maa oli Tarvontie eli nykyinen Ykk\xc3\xb6stien moottoritieosuus Helsingin Munkkiniemest\xc3\xa4 Espooseen. T\xc3\xa4ll\xc3\xa4 1950-luvun lopun ty\xc3\xb6maalla oli t\xc3\xb6iss\xc3\xa4 lapiomiesten lis\xc3\xa4ksi jopa hevosia._NEWLINE_Lapiolinjan p\xc3\xa4\xc3\xa4tti 1970-luvun alussa uudenlainen yhteiskunnallinen ajattelu, jossa ty\xc3\xb6tt\xc3\xb6mille alettiin maksaa rahallista korvausta ty\xc3\xb6tt\xc3\xb6myyden kohdatessa. Tienrakennus alkoi vaatia yh\xc3\xa4 enemm\xc3\xa4n ammattitaitoa, ja ty\xc3\xb6tt\xc3\xb6m\xc3\xa4t alkoivat olla maaseudun kausity\xc3\xb6tt\xc3\xb6mien sijasta kaupungeista kotoisin. Lis\xc3\xa4ksi teiden rahoituksessa k\xc3\xa4ytett\xc3\xa4vien lainojen ehdoissa edellytettiin kohteiden toteuttamista kustannustehokkaimmilla menetelmill\xc3\xa4.'